**Pierderi de vise**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De pe arbori cad răvașe

Pe-ale vânturilor caier

Lunecânde pătimașe

Ca și penele prin aer.

Vin plecările în ducă

Spre știință, neștiință

Și, în gură cu o nucă,

Le privește-o veveriță.

Nu pot spune de-unde-s pene

De la îngeri, de la păsări

Și de ce-și foșnesc alene

Ape lângă mal mătăsuri.

Din durerea prospețimii

Îmbibată-n stropi de sânge

Ori se-nalță serafimii,

Sau cocorul zarea-nfrânge.

Prin căderile de file

Trec încet și sobru anii

De la seri și de la zile

Culegând scrisori ca danii.

Plâng logodne și regrete

Fericirea ori în jale

Ei le-mbracă verighete

Cu inele anuale.

Și se duc peste sâhliște

Cu ectenii și vozglasul,

Iar pe cer un cârd de gâște

Vrea să le ajungă pasul.

Cei ce zbor nu au, doar fața

O îndreaptă spre amiază

Și lipsită parcă viața

Reîntoarcerea visează.

Șopotește lângă mine

Salcia cu pleată blondă:

„Se duc vise de lumine

Pe o cale vagabondă...”

Eu, șiret ca niște medici

S-o alin vreau c-o minciună

Și cu glas pustiu de predici

Spun de ultima cunună.

Singur îmi lovesc c-un „dacă”

Vremea obosită-n pace:

„Pleacă visele și pleacă...

Le-oi vedea când s-or întoarce?!”

Victor Bragagiu